Diari Oficial de la Generalitat Valenciana


Sumari del DOGV 5301, del 12-07-2006 (2006/7664)

ORDE de 22 de juny de 2006, de la Conselleria de Justícia, Interior i Administracions Públiques, per la qual s'homologuen els Estatuts de la Mancomunidad de Servicios Sociales La Vega.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5301

Data del DOGV
:   12-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7664


Data del document
:   22-06-2006

Organisme emissor
:   Conselleria de Justícia, Interior i Administracions Públiques

Tipus de document
:   Ordre

Descriptors 

:   * San Miguel de Salinas
    * El Baix Segura
    * Algorfa
    * Jacarilla
    * Redován
    * administració local
    * servei social
    * associació de municipis
    * reglament intern

ORDE de 22 de juny de 2006, de la Conselleria de Justícia, Interior i Administracions Públiques, per la qual s'homologuen els Estatuts de la Mancomunidad de Servicios Sociales La Vega. [2006/M7664]  
Els plens dels ajuntaments d'Algorfa, Jacarilla, Redován i San Miguel de Salinas, de la província d'Alacant, van acordar la creació de la Mancomunidad de Servicios Sociales La Vega, així com els Estatuts que han de regir-la.  
L'expedient ha sigut tramitat conforme a les prescripcions legals.  
Per tot això, i d'acord amb el que disposa l'article 44 de la Llei 7/1985, de 2 d'abril, Reguladora de les Bases de Règim Local, i amb l'article 1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques  
ORDENE  
Article únic  
S'homologuen els Estatuts de la Mancomunidad de Servicios Sociales La Vega, el text dels quals es transcriu tot seguit com a annex, en haver-se acreditat en l'expedient la legalitat de les actuacions.  
València, 22 de juny de 2006   
El conseller de Justícia, Interior i Administracions Públiques,  
MIGUEL PERALTA VIÑES  
Estatuts de la Mancomunidad La Vega  
Preàmbul  
Els municipis d'Algorfa, Jacarilla, Redován i San Miguel de Salinas, de la comarca del Baix Vinalopó de la província d'Alacant, com a conseqüència de les relacions harmòniques que els uneixen, fent ús de les facultats atorgades per la Llei 7/1985, de 2 d'abril, de Bases de Règim Local, basant-se en els acords adoptats pels plens dels seus ajuntaments, i en el total respecte a l'autonomia municipal, proclamen la seua voluntat de constituir-se en mancomunitat de municipis, per tal d'unir esforços i mitjans per a oferir, amb major eficàcia, més i millors serveis entre els de la seua competència, impulsant la col·laboració entre els seus ajuntaments i l'acostament i germandat entre els habitants, en la creença que la unió de mitjans i voluntats permetrà avançar per una via de progrés que garantisca una digna qualitat de vida, per a tots els qui viuen als nostres municipis, i amb la convicció que la solidaritat i cooperació entre els pobles contribueix a assegurar una societat més justa i desenvolupada.  
En conseqüència, com a expressió de la identitat de la nancomunitat que es constitueix, i reflex dels seus òrgans de govern, competències i recursos, els regidors de tots els ajuntaments esmentats, reunits en assemblea, elaboren, i els corresponents plens aproven, els següents  
Estatuts de la Mancomunitat de Serveis Socials La Vega  
I. Disposicions generals  
Article 1  
1. Els municipis d'Algorfa, Jacarilla, Redován i San Miguel de las Salinas, a l'empara del que disposa la legislació de règim local, acorden constituir-se en mancomunitat voluntària de municipis, per a l'organització i prestació de les obres i serveis de la seua competència, que es recullen en els presents Estatuts.  
2. La Mancomunitat tindrà personalitat i capacitat jurídica per al compliment dels seus fins específics, i tindrà plena eficàcia quan es publique la seua constitució i Estatuts en el Diari Oficial de la Generalitat.  
3. La Mancomunitat, per al compliment dels seus fins, tindrà totes les potestats que li siguen conferides per la legislació vigent.  
4. Haurà d'inscriure's al Registre de les Entitats Locals.  
5. La Mancomunitat es constitueix per temps indefinit.  
Article 2  
La Mancomunitat que es crea es denominarà La Vega i té la seu administrativa al municipi de Redován.  
No obstant això, els seus òrgans col·legiats podran celebrar sessions en qualsevol de les cases consistorials de les corporacions que la integren.  
Article 3  
1. La Mancomunitat tindrà com a objecte unir els esforços i possibilitats econòmiques dels municipis associats per a la prestació dels serveis socials. Per a això es podran establir els acords i assessoraments necessaris, amb entitats sense ànim de lucre de la comarca, que realitzen serveis d'aquesta índole, per tal d'aconseguir una major participació ciutadana en les activitats de caràcter social.  
2. A més dels serveis assenyalats en l'apartat anterior, la Mancomunitat podrà prestar altres de la competència municipal, sempre que siguen acordats pel Ple d'aquesta i siguen ratificats per tots els ajuntaments que la integren, mitjançant un acord favorable de la majoria absoluta dels membres que legalment els componguen.  
3. L'organització i prestació d'altres serveis podrà efectuar-se per a dos o més municipis mancomunats, sense que calga la participació de tots.  
4. La Mancomunitat no podrà assumir la totalitat de les competències assignades als respectius municipis.  
II. Òrgans de govern  
Article 4  
1. Seran òrgans de govern de la Mancomunitat el Ple d'aquesta i el president.  
2. El president podrà nomenar un vicepresident, que el substituirà en els casos d'absència o malaltia i exercirà les atribucions que a aquest li corresponguen.  
Article 5  
1. El Ple de la Mancomunitat estarà compost pels alcaldes dels municipis mancomunats i per un regidor de cada ajuntament.  
Article 6  
1. Mandat i cessament dels representants municipals   
La pèrdua de la condició d'alcalde comporta, en tot cas, el cessament com a representant de l'ajuntament en la Mancomunitat, i assumirà aquestes funcions el regidor que siga designat nou alcalde.  
6.2. Constitució després de les eleccions  
1. Finalitzat el mandat dels ajuntaments, els òrgans de la mancomunitat continuen en funcions per a l'administració ordinària dels assumptes, fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
2. Després de cada procés electoral municipal, i una vegada que els ajuntaments hagen comunicat a la Mancomunitat el seu representant en aquesta, el president en funcions convocarà la sessió plenària per a la constitució i elecció dels òrgans de govern, tot això de conformitat amb el que estableixen els Estatuts.  
Aquesta sessió se celebrarà dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada per a l'últim dia hàbil de l'esmentat termini.  
Article 7  
1. Correspondran al Ple de la Mancomunitat les atribucions que la legislació de règim local assenyala com a pròpies del Ple de l'Ajuntament.  
2. Li competiran també:  
a) Proposar la modificació o reforma dels Estatuts.  
b) Informar sobre la incorporació de nous membres i sobre la separació d'aquests.  
c) Proposar la dissolució de la Mancomunitat.  
d) Assumir nous serveis i determinar la seua forma de gestió i dels que ja estigueren mancomunats.  
Article 8  
1. El president de la Mancomunitat serà elegit pel Ple d'aquesta entre els seus membres, i podran ser candidats tots els membres d'aquesta. L'elecció tindrà lloc en la sessió constitutiva o en la primera que celebre després de la renovació electoral corresponent o cessament de l'anterior i per majoria absoluta.  
2. Si cap candidat no obté majoria absoluta en la primera votació, se celebrarà vint-i-quatre hores després una segona votació, i resultarà elegit aquell que obtinga un nombre més gran de vots. En cas d'empat, resultarà elegit el de major edat.  
3. Per a la destitució del president, se seguirà el mateix procediment que l'establit en la legislació vigent per a la destitució de l'alcalde.  
Article 9  
Corresponen al president la Mancomunitat, respecte d'aquesta, les competències i facultats que la legislació de règim local assenyala com a pròpies de l'alcalde als municipis.  
Article 10  
1. El règim de funcionament, sessions i acords dels òrgans col·legiats resolutius de la Mancomunitat, serà regit pel que estableix el Reglament Orgànic que puga aprovar i supletòriament per la legislació de règim local, amb les acomodacions oportunes.  
2. En tot cas, la convocatòria per a cada sessió es farà amb una antelació mínima de tres dies hàbils per a les ordinàries, i cinc, per a les extraordinàries.  
Article 11  
1. Els acords de la Mancomunitat seran adoptats, per regla general, per majoria simple dels membres presents.   
2. Caldrà, això no obstant, el vot favorable de la majoria absoluta del nombre legal de membres del Ple, per a la validesa dels acords que s'adopten en les mateixes matèries que exigeix per als ajuntaments en la legislació general de règim local, i a més, en les següents:  
a) Modificació o reforma dels Estatuts.  
b) Assumpció de nous serveis.  
c) Admissió de nous ajuntaments en la Mancomunitat.  
d) Aprovació del Reglament Orgànic propi de la Mancomunitat.  
e) Determinació de factors de ponderació, en relació a la participació de cada ajuntament mancomunat en el patrimoni de la Mancomunitat.  
f) Separació dels seus membres.  
g) Dissolució de la Mancomunitat.  
3. A l'efecte de votacions en el Ple, cada municipi tindrà un vot.  
4. El vot serà emés per l'alcalde de cada municipi, si estiguera present en la sessió, i si no n'hi ha per qualsevol altre representant del municipi en qüestió.  
III. Funció pública/personal  
Article 12  
1. La Mancomunitat podrà disposar del personal propi, de l'adscrit pels ajuntaments i del contractat laboralment per aquesta, que es regiran pel que estableixen els presents Estatuts, i per la legislació aplicable al personal a servei de les entitats locals.  
2. L'esmentat personal serà seleccionat mitjançant els sistemes d'oposició, concurs o concurs oposició, conforme als principis constitucionals d'igualtat, mèrit, capacitat i publicitat.  
3. El Ple regularà la forma d'efectuar l'adscripció del personal de les corporacions associades a la Mancomunitat, el nombre màxim que cada corporació pot adscriure, la seua respecte als ajuntaments de procedència i la Mancomunitat, i les seues retribucions.  
Article 13  
1. En la Mancomunitat haurà d'haver, almenys, un lloc de treball a què correspondrà l'exercici de les funcions públiques necessàries, previstes en la legislació bàsica de règim local.  
Mentre es cree i classifique, per l'òrgan autonòmic competent, l'esmentat lloc, les dites funcions poden ser exercides per un funcionari d'administració local, amb habilitació de caràcter nacional, d'algun dels municipis que integren la Mancomunitat, prèvia designació pel Ple d'aquesta.  
2. Llevat que es cree un lloc a l'efecte, la responsabilitat administrativa de les funcions de comptabilitat, tresoreria i recaptació, podrà ser atribuïda a algun membre del Ple de la Mancomunitat o a funcionari d'aquesta o dels ajuntaments integrants, en els termes establits en l'article anterior.  
3. Si s'estima que el volum de serveis o recursos de la Mancomunitat és insuficient per al manteniment del lloc d'habilitat nacional es podrà, de conformitat amb la normativa aplicable, sol·licitar l'exempció de l'obligació de mantindre'l, en els termes previstos per als ajuntaments.  
En aqueix supòsit, i una vegada concedida l'esmentada exempció, les funcions reservades a habilitats nacionals s'exerciran preferentment mitjançant acumulació de funcions a funcionari amb aquesta habilitació, d'algun dels municipis que integren la Mancomunitat. Si això no fóra possible, les funcions reservades seran exercides mitjançant acumulació de funcions a funcionari amb habilitació de caràcter nacional, d'altres entitats locals o pel Servei d'Assistència a Municipis de les Diputacions Provincials.  
IV. Hisenda i patrimoni  
Article 14  
1. La hisenda de la Mancomunitat estarà constituïda pels recursos següents:  
a) Aportacions dels municipis.  
b) Ingressos de dret privat.  
c) Taxes i preus públics, per la prestació de serveis o realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis.  
e) Participacions en els tributs de la Generalitat que, si fa al cas, es puguen establir a favor seu.  
f) Recàrrecs exigibles sobre els impostos de les comunitats autònomes o d'altres entitats locals.  
g) Subvencions i altres ingressos de dret públic.  
h) Ingressos procedents d'operacions de crèdit.  
i) Multes i sancions, en l'àmbit de la seua competència.  
j) Qualsevol altre que legalment puga establir-se.  
2. Les operacions de crèdit, que puga concertar una Mancomunitat, per a finançar la realització dels fins de la seua competència, podran ser avalades pels municipis que la integren, quan el patrimoni propi de la Mancomunitat, o els seus recursos ordinaris, no siguen suficients per a garantir l'esmentada operació.  
Article 15  
1. Per a la implantació, exacció, liquidació i cobrança dels recursos enumerats en l'article anterior, la Mancomunitat aprovarà les corresponents ordenances fiscals, que tindran força obligatòria en tots els municipis integrants d'aquella.  
2. Correspondrà als ajuntaments mancomunats facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis, la prestació dels quals siga objecte de tributació o exacció.  
3. La Mancomunitat podrà en tot moment, pels seus mitjans, comprovar l'exactitud de les dades a què es referix l'apartat anterior.  
Article 16  
1. Les aportacions dels municipis que integren la Mancomunitat es calcularan de la manera següent:  
a) Les aportacions ordinàries, destinades a l'atenció de les despeses corrents i manteniment dels serveis d'administració general de la Mancomunitat, es ponderaran tenint en compte la població dels respectius municipis i, si fa al cas, la població especialment beneficiada per la gestió, execució o prestació de les obres o serveis concrets.  
b) Tindran el caràcter d'aportacions extraordinàries aquelles destinades a atendre la gestió, execució d'obres i prestació de serveis, implantats per la Mancomunitat a petició de determinats municipis d'aquesta. Les esmentades aportacions s'establiran mitjançant el corresponent acord plenari, en funció dels criteris que siguen proposats pels municipis a què afecten.  
3. Els municipis mancomunats consignaran en els seus pressupostos les quantitats necessàries per a l'atenció dels compromisos assumits amb la Mancomunitat.  
Article 17  
1. Les aportacions dels municipis a la Mancomunitat tindran la consideració de pagaments obligatoris i preferents per als ajuntaments mancomunats, després dels que la llei assenyala com a tals, i queden afectats per a fer efectius els ingressos dels corresponents serveis mancomunats.  
2. Les aportacions es realitzaran en la forma i els terminis que determine el Ple. En el cas que algun municipi es retarde en el pagament de la seua quota més d'un trimestre, el president el requerirà perquè ho faça en el termini de 20 dies. Transcorregut aquest termini, sense haver fet efectiu el dèbit, aquest podrà sol·licitar dels òrgans de l'administració central o autonòmica la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor, per tal que se les lliure a la Mancomunitat.  
3. Aquesta retenció s'entén autoritzada expressament pels ajuntaments mancomunats, en el moment d'aprovació dels presents Estatuts.  
Article 18  
1. La Mancomunitat aprovarà anualment un pressupost, de conformitat amb el que estableix la legislació de règim local.  
2. El pressupost constituirà l'expressió xifrada, conjunta i sistemàtica de les obligacions que com a màxim puga reconéixer la Mancomunitat, i dels drets amb venciment o que es prevegen realitzar per aquesta durant el corresponent exercici econòmic.  
Article 19  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé a la seua constitució o amb posterioritat. A aquest efecte, haurà de formar-se un inventari, de conformitat amb el que disposa la legislació de règim local vigent.  
2. La participació de cada ajuntament mancomunat, en el patrimoni de la Mancomunitat, es fixarà d'acord amb els mateixos criteris establits en l'article 16.   
V. Incorporació, separació d'ajuntaments, modificació estatutària  
Article 20  
1. Per a la incorporació a la Mancomunitat de nous municipis, caldrà el vot favorable de la majoria absoluta tant dels membres de la corporació interessada com del Ple de la Mancomunitat.  
2. L'aportació inicial dels municipis incorporats a la Mancomunitat, després de la seua constitució, estarà determinada per l'índex que resulte de dividir el valor del patrimoni de la Mancomunitat pel nombre d'habitants dels municipis integrats, multiplicat pel nombre d'habitants de dret de l'ajuntament que sol·licita la inclusió.  
Si no hi ha patrimoni, l'ajuntament integrat aportarà la quota que resulte de multiplicar la quantitat a què es refereix l'apartat 1.a) de l'article 16, pel nombre d'habitants del seu municipi i per un nombre d'anys, que no excedirà de cinc.  
Així mateix, haurà de satisfer totes les despeses que s'originen per causa de la seua inclusió en la Mancomunitat.  
Article 21  
1. Per a la separació voluntària de qualsevol dels municipis, que integren la Mancomunitat, caldrà:   
a) Sol·licitud de la corporació interessada, amb l'acord previ adoptat per majoria absoluta del Ple d'aquesta.  
b) Estar al corrent en el pagament de les seues aportacions.  
c) Abonar l'import de totes les despeses que es produïsquen amb motiu de la seua separació, la part del passiu contret a càrrec seu per la Mancomunitat i reparar els danys i perjudicis que hagueren pogut produir-se amb la separació.  
d) Acord del Ple de la Mancomunitat, adoptat per majoria absoluta, la qual cosa haurà de produir-se en la primera sessió que se celebre, sempre que s'hagen complit tots els requisits anteriors.  
2. Seran causes de separació forçosa dels municipis integrants de la Mancomunitat:  
a) El persistent incompliment del pagament de les seues aportacions.  
b) L'incompliment d'aquelles altres actuacions, necessàries per al correcte desenvolupament de la Mancomunitat, a què estiga obligat pels Estatuts.  
La decisió de separació forçosa requereix la tramitació del corresponent procediment, que haurà d'anar precedit de requeriment previ i d'atorgament d'un termini per al compliment de les obligacions. Si aquestes no es feren efectives en l'esmentat termini, s'adoptarà acord de separació forçosa i, si procedeix, de modificació de la Mancomunitat, adoptat per la majoria absoluta del nombre legal de membres del Ple de la Mancomunitat  
Article 22  
1. La separació d'una corporació de la Mancomunitat no obligarà a practicar la seua liquidació, i quedarà en suspens fins a la dissolució de l'entitat, data en què l'ajuntament que se separe participarà en la part alíquota que li corresponga de la liquidació.  
2. Les corporacions separades no podran al·legar drets de propietat dels béns i serveis de la Mancomunitat mentre aquesta no es dissolga, encara que radiquen al seu terme municipal.  
VI. Modificació i dissolució  
Article 23  
1. La modificació i dissolució d'una mancomunitat s'ajusta al mateix procediment que el de la seua constitució. La modificació de la Mancomunitat implica la correlativa modificació dels estatuts en els aspectes que resulten afectats.  
2. S'entén per modificació d'una mancomunitat l'alteració dels seus elements constitutius, entre els quals es troben els següents:   
a) Objecte, competències i potestats.  
b) Òrgans de govern i sistema de representació dels municipis en aquests.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat  
3. La modificació dels Estatuts, en aspectes no constitutius, s'ajustarà al mateix procediment que per a la seua aprovació.  
Article 24  
1. La Mancomunitat es dissoldrà per alguna de les causes següents:  
a) Per desaparició del fi per al qual va ser creada.  
b) Per acord dels ajuntaments mancomunats.  
c) Per dur-se a terme la prestació dels serveis objecte d'aquesta per l'estat o la comunitat autònoma.  
2. Procediment: s'ajustarà a allò que s'ha previst per a la seua constitució.  
Article 25  
1. Conclòs l'expedient de dissolució de la Mancomunitat, es procedirà a la seua liquidació.  
2. El Ple de la Mancomunitat, en el termini de 30 dies, nomenarà una comissió liquidadora, composta pel president i, almenys, un vocal per cada ajuntament mancomunat. S'hi integraran el secretari i l'interventor.  
Podran igualment convocar a les seues reunions experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits, relacionarà el seu personal, i proposarà al Ple de l'entitat l'oportuna distribució o integració d'aquests en els ajuntaments mancomunats, tenint en compte, entre altres dades, les aportacions d'aquests a la Mancomunitat, el seu pressupost, nombre d'habitants i utilització duta a terme dels serveis mancomunats.  
També assenyalarà el calendari d'actuacions liquidatòries, que no excedirà de sis mesos.  
4. La proposta de liquidació haurà de ser aprovada per majoria absoluta dels membres del Ple de l'entitat. Una vegada aprovada la proposta, serà vinculant per als ajuntaments mancomunats.  
5. En tot cas, verificada la integració del personal en els respectius ajuntaments, seran respectats tots els drets de qualsevol orde o naturalesa que aquest tinguera en la Mancomunitat.  
Disposicions transitòries  
Primera. Dins del mes següent a la data d'entrada en vigor dels Estatuts de la Mancomunitat, els ajuntaments mancomunats hauran de designar els representants que, conforme al que estableix l'article cinc, els corresponguen, i comunicaran els seus noms i domicili a l'alcaldia del municipi seu de la Mancomunitat, perquè aquesta, en el mateix termini, convoque sessió constitutiva de la Mancomunitat i del seu Ple, i es procedirà a l'elecció del president. Per a la convocatòria i desenvolupament d'aquesta primera sessió actuarà com a secretari el que exercisca aquest càrrec a l'ajuntament, seu de la Mancomunitat.  
Segona. Mentre la Mancomunitat no confeccione el primer pressupost, els ajuntaments que la constitueixen se subrogaran en les despeses obligatòries per la part que a cada un corresponga.  
Disposició final única  
En allò no previst en els presents Estatuts, resultarà d'aplicació el que estableix la legislació de règim local.